En mann i slutten av 30-årene ble tirsdag kveld overfalt og slått ned av en ungdomsgjeng på Blommenholm.

Hendelsen skal ha skjedd i Homans vei og politiet fikk melding om overfallet rett før klokken 20.30.

– Vi fikk vite at flere ungdommer skulle ha overfalt og banket opp en person kraftig, sier operasjonsleder Tor Jøkling, som sendte flere patruljer og en ambulanse til stedet.

I meldingene inn til politiet fikk de også vite at de antatte gjerningspersonene løp gjennom en undergang, og mot området rundt Blommenholm skole.

MER BRÅK: Fikk garasjen tagget ned under halloween

På stedet skal politiet ha påtruffet noen ungdommer og mulige vitner til hendelsen.

– Vi er også i kontakt med mannen i 30-årene som inntil videre ikke har gitt noen nærmere beskrivelser av hvem gjerningspersonene er, sier Jøkling.

Mannen skal ifølge operasjonslederen være oppegående, og blir ivaretatt på stedet.